*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*77. számú előterjesztés*

Bátaszék Város Önkormányzata Képviselő-testületének 2016. június 29-én,

15,00 órakor megtartandó ülésére

*Tájékoztató a vadászati jogról, felhatalmazás nyilatkozattételre*

|  |
| --- |
| **Előterjesztő:** dr. Bozsolik Róbert polgármester  **Készítette:** Takácsné Gehring Mária aljegyző  Farkas András főelőadó    **Törvényességi ellenőrzést végezte:** Takácsné Gehring Mária aljegyző  **Tárgyalja:**  PG Bizottság: 2016. 06. 28. |

***Tisztelt Képviselő-testület!***

A vad védelméről, a vadgazdálkodásról, valamint *a vadászatról szóló 1996. évi LV. törvényt* (a továbbiakban: Vtv.) 2016. január 1-jével átfogóan módosította az Országgyűlés. A törvény további módosításai 2016. március 1-jével, július 1-jével, valamint 2017. január 1-jével és március 1-jével lépnek hatályba.

A legfontosabb változások a következőkben foglalhatók össze:

1. megjelenik a TÁJEGYSÉG és tájegységi fővadász fogalma, a tájegység határait a vadászterületek határai nem léphetik át;
2. változott a vadászterület kijelölésének folyamata, így a vadászati hatóság március 31-ig a vadászterület határára vonatkozó ajánlást tesz közzé. Az ajánlással érintett vadászterület földtulajdonosa az ajánlásra május 15. napjáig, a törvényben rögzített feltételek fennállásakor, módosító javaslatot tehet;
3. a módosító javaslatot a Vtv.-ben meghatározott feltételek figyelembe vételével lehet benyújtani, azzal, hogy legalább háromszáz hektár, egybefüggő vadászterületnek minősülő területre vonatkozhat;
4. amennyiben nem érkezik módosító javaslat, úgy a vadászati hatóság, hivatalból megállapítja a vadászterület határát;
5. amennyiben érvényes módosító javaslat érkezik a vadászati hatóság a módosító javaslatot benyújtó földtulajdonossal, valamint az átfedéssel érintett hatályos vadászterületek közös képviselőivel egyeztetést tart július 15. napjáig. Amennyiben itt egyezség születik, akkor a vadászati hatóság az egyeztetés eredményeként létrejött vadászterületeket jelöli ki, amennyiben nem születik egyezség, úgy hivatalból jelöli ki a vadászterületeket;
6. fontos hogy az a földtulajdonos, aki a területkialakítási eljárásban nem vett részt - nem tett módosító javaslatot - a későbbiekben nem fellebbezhet a vadászati hatóság által kijelölt terület ügyében, amennyiben nem ért azzal egyet;
7. a vadászterületen létrejövő földtulajdonosi közösség dönt a képviselő személyéről, a vadászati jog gyakorlásának, hasznosításának módjáról;
8. nem lehet tulajdonosi közösség képviselője az a személy, aki annál a vadászatra jogosultnál tölt be vezető tisztséget, amellyel a tulajdonosi közösség a vadászterület vadászati jogára haszonbérleti szerződést köt;
9. a közös képviselő visszahívható;
10. a tulajdonosi közösség gyűlésének összehívását a tulajdonosi közösség képviselője, vagy az összes földtulajdonos tulajdoni hányadában számított egy ötöde kezdeményezheti;
11. ezt az összes érintett önkormányzat hirdetőtábláján azonos ideig és azonos tartalommal kell kifüggeszteni legalább harminc napra (a hirdetmény kifüggesztésének időtartamába a kifüggesztés, illetve a levétel napja nem számítható be);
12. a vadászterület vadászati joga csak haszonbérlet útján hasznosítható, a haszonbérleti díjat a vadászatra jogosultnak, minden tárgyév december 31-ig meg kell fizetnie a földtulajdonosi közösség részére, amennyiben erre nem kerül sor a vadászati hatóság törölheti a vadászatra jogosultat a nyilvántartásból;
13. a tájegységi vadgazdálkodási terv 20 évre szól;
14. a vadászatra jogosult a 4.000 hektárt meghaladó vadászterület esetén minden megkezdett 4.000 ha után 1 hivatásos vadászt kell alkalmaznia;
15. a hivatásos vadász kényszerítő eszközt alkalmazhat munkája során;
16. változik a trófeabírálati rendszer is az elhullott egyedek trófeáit a birtokbavételtől számított 30 napon belül köteles a jogosult bemutatni a vadászati hatóságnak;
17. a vadkárral kapcsolatos rendelkezések nagymértékben módosultak.

A fentieket figyelembe véve a határidők az alábbiak szerint alakultak:

**március 31.** a vadászati hatóság a vadászterület határára vonatkozó ajánlást tett közzé. Ezen ajánlást a Tolna Megyei Kormányhivatal március 31-ével közzé tette, egyidejűleg megküldte az érintett önkormányzatoknak is közzétételre. Ennek eleget tettünk.

**május 15-ig** az ajánlással érintett vadászterület földtulajdonosa az ajánlásra, azaz a vadászterület határaival kapcsolatos módosító javaslatot, illetve új vadászterület kialakítását célzó javaslatot nyújthat be a vadászati hatósághoz.  A földtulajdonos a módosító javaslatot egyedül vagy más földtulajdonossal együtt is benyújthatja, azzal, hogy a javaslat legalább háromszáz hektár, egybefüggő, vadászterületnek minősülő területre vonatkozhat.

A megfelelő módosító javaslat befogadásáról (érvényes módosító javaslat) a vadászati hatóság 10 napon belül végzéssel dönt. A vadászati hatóság módosító javaslat befogadásáról szóló döntésével szemben jogorvoslati kérelemmel a vadászterület határát megállapító döntéssel szemben benyújtott fellebbezéssel lehet élni. Ha a vadászati hatóság ajánlásában szereplő vadászterület határára nem érkezik érvényes módosító javaslat, a vadászati hatóság a vadászterület határának megállapítására vonatkozó szabályok szerint hivatalból megállapítja a vadászterület határát.

**július 15-ig** a vadászati hatóság a vadászterületek átfedésére irányuló érvényes módosító javaslat esetén, egyeztetést tart az érvényes módosító javaslatot benyújtó földtulajdonosok közös képviselőjének, és a módosító javaslattal érintett hatályos vadászterületek földtulajdonosi képviselőinek részvételével az átfedésben lévő területrész vonatkozásában. A vadászati hatóság a lefolytatott egyeztetésen kialakult egyezséget hatósági határozatba foglalja, és az egyezségben foglaltakat figyelembe véve megállapítja a vadászterület határát.

A vadászati hatóság a vadászterület megállapítására vonatkozó határozatát közzétette, amely alapján a megállapított vadászterület tulajdonosi közösségének gyűlése a határozat jogerőre emelkedését követően összehívható.

Társult vadászati jog esetén a tulajdonosi közösség gyűlésén a megjelent földtulajdonosok

a) a képviselet formájáról, a képviselő személyéről,

b) a vadászterület határának megváltoztatására irányuló kérelem előterjesztéséről, illetve

c) a vadászati jog gyakorlásának, hasznosításának módjáról, feltételeiről

a tulajdonukban álló földterület - ideértve a medret is - aránya szerint számított szavazattöbbséggel határoznak.

[Társult](https://www.opten.hu/optijus/lawtext/1428?tvalid=2016.1.1.&tkertip=4&tsearch=t%c3%a1rsult*&page_to=1" \l "ws8_0) vadászati jog esetén a fenti kérdésekben való határozat meghozatalát a vadászterület összes tulajdonosának a tulajdoni hányada arányában számított egyötöde kezdeményezheti. A kezdeményezőnek a vadászati hatóság és minden érintett település önkormányzatának hirdetőtábláján és a helyben szokásos módon a tulajdonosi közösség gyűlését megelőző legalább harminc napra hirdetményt kell közzétennie, amelyet a gyűlést megelőző napig kell kifüggesztve tartani. A hirdetmény - tájékoztató jelleggel - a települési önkormányzat hivatalos lapjában (ennek hiányában a helyi lapban), elektronikus tájékoztatásra szolgáló honlapján, valamint a hatóság hivatalos lapjában is közzétehető.

A hirdetmény hirdetőtáblán történő kifüggesztésének minden érintett település önkormányzatánál azonos napon, azonos tartalommal kell megtörténnie. A hirdetménynek tartalmaznia kell a tulajdonosi közösség gyűlésének helyét, idejét és napirendi pontjait, a képviselet szabályaira való figyelmeztetést, továbbá a vadászterület térképi megjelölését. A tulajdonosi közösségi gyűlést csak a vadászterület fekvése szerinti vadgazdálkodási tájegységen belül lehet megtartani. Érvényes határozat csak akkor hozható, ha a tulajdonosi közösség gyűlését szabályszerűen hívták össze.

A határozathozatalban önhibáján kívül részt nem vett vagy a meghozott határozattal egyet nem értő, kisebbségben maradt földtulajdonosok, ha a határozat az okszerű gazdálkodást sérti, vagy a meghozott határozattal egyet nem értő, kisebbségben maradt vagy a határozathozatalban részt nem vett földtulajdonosok jogos érdekeinek lényeges sérelmével jár, a határozatot annak meghozatalától számított harminc napon belül a bíróságnál megtámadhatják.

2016. június 6. napon hozott TOH/39/428/2016. számú (a 17-452550-408 kódszámú vadászterületre) és a TOH/39/432/2016. számú (a 17-451850-409 kódszámú vadászterületre) vadászterület határának megállapítása tárgyú határozatokra figyelemmel Bátaszék közigazgatási területét e kettő vadászterület érinti.

A 17-452550-408 kódszámú vadászterület esetén 4,1940 hektár területű és a 17-451850-409 kódszámú vadászterület esetén 42,3383 hektár területű önkormányzati tulajdonú külterületi ingatlant érint.

A fentieket figyelembe véve tehát önkormányzatunknak a vadászati joggal kapcsolatban feladata nincs.

A földtulajdonosi gyűlésen az önkormányzat által meghatalmazott személy a Vtv.12. § (1) bekezdésben rögzítettek szerint a tulajdonosi közösség gyűlésén szavazhat,

1. a képviselet formájáról, a képviselő személyéről,
2. a vadászterület határának 20. § (1) bekezdése szerinti megváltoztatására irányuló, e törvényben foglaltaknak megfelelő tartalmú kérelem előterjesztéséről, illetve
3. a vadászati jog gyakorlásának, hasznosításának módjáról, feltételeiről

a 2017. március 1-jétől - 2037. február 28-éig tartó üzemtervi ciklusra vonatkozóan.

A Bátaszéki Vadásztársaság még 2016. január 28-án adta be a mellékelt kérelmet (Kérelem.pdf), melyben kérte, hogy az önkormányzat tulajdonában lévő földek tekintetében a vadászati jog gyakorlását ő kaphassa meg. Majd június 16-án érkezett Molnár István alsónyéki lakos kérelme (Kérelem2.pdf), melyben kérte, hogy a tulajdonosi közösség gyűlésén a 17-451850-409 kódszámú vadászterület vonatkozásában meghatalmazottként személye legyen megjelölve.

Kérem a tisztelt képviselő-testületet az előterjesztés megtárgyalására.

**H a t á r o z a t i j a v a s l a t :**

**tájékoztató a vadászati jogról, felhatalmazás nyilatkozattételre**

Bátaszék Város Önkormányzat Képviselő testülete *a vadászatról szóló 1996. évi LV. törvény 12. § (1) bekezdés c.) pontjában* foglaltakra figyelemmel felhatalmazza a város polgármesterét, hogy;

1. a **17-451850-409** kódszámú vadászterületen Bátaszék Város Önkormányzata tulajdonában lévő 42,3383 ha földterület utáni vadászati jog gyakorlását (haszonbérletét) a földtulajdonosi közösségi gyűlésen a Bátaszéki Vadásztársaságnak (7148 Alsónyék, Vadászház, Külterület 0577/5.hrsz.) adja át, míg
2. a **17-452550-408** kódszámú vadászterület tulajdonosi közösség gyűlésén Bátaszék Város Önkormányzata tulajdonában lévő 4,1940 ha földterülettel, mint meghatalmazott szavazhasson a vad védelméről, a vadgazdálkodásról, valamint a vadászatról szóló 1996. évi LV. törvény illetve végrehajtására kiadott végrehajtási rendelet és a Polgári Törvénykönyv alapján.

*Határidő:* 2016. június 5.

*Felelős:* Dr. Bozsolik Róbert polgármester